Antallet af unge, der udebliver fra session er eksploderet i Syd- og Sønderjylland. Politikommissær mener, de unge glemmer at tjekke e-boks.

Antallet af unge, der udebliver fra session, er steget kraftigt i Syd- og Sønderjylland.

Politikommissær Karsten Aaskov, lokalpolitiet i Esbjerg, mener stigningen skyldes, at de unge glemmer at tjekke deres e-boks.

– Selvom vi er blevet meget digitaliserede, er der mange unge mennesker, som ikke tjekker deres e-boks, siger Karsten Aaskov til Ritzaus Bureau. Han forklarer, at der formentlig er tale om forglemmelser.

I de tre første måneder af 2016 er 99 unge mænd udeblevet fra session i Syd- og Sønderjylland - til sammenligning udeblev 43 i helle 2011 i politikredsen.

Første gang man udebliver fra session koster det en bøde på 1000 kroner, anden gang er bøden på 2000 kroner, og tredje gang det sker risikerer man en frihedsstraf.

– Vi har ved flere lejligheder været ude i, at vi har måttet foretage en anholdelse, siger Karsten Aaskov.

I 2013 udeblev 178 fra session i Syd- og Sønderjyllands politikreds, i 2014 var tallet 160, og i 2015 var det 144. På landsplan udeblev 2089 unge sidste år, oplyser Rigspolitiet, der endnu ikke har en samlet opgørelse for de første tre måneder af 2016 på landsplan.